奉酬蕭子植
作者：李彭
朝代：宋

paragraphs: 太丘廊廟具，活國方暢謀。
虎豹阨九關，全軀荷靈修。
元方開美度，奮舌同尊周。
悠悠釋嶠雲，亭亭留海陬。
别時閨中女，娟娟未知愁。
小襦繡爛漫，擷草鬬新柔。
甲子歘流電，窈窕今好逑。
擇對得妙士，邁往氣横秋。
既逾絕塵到，復軼黄中劉。
屬者過我廬，並坐崖谷幽。
高標極迥映，出語如冥捜。
想當飽四庫，那肯事五樓。
回首問童稚，頗有此客不。
分攜月屢彀，好音俄見投。
蠻牋落大句，豪潤仍清遒。
顧兹坦腹郎，信矣百不憂。
側聞奏雲門，總章定諮諏。
翁當乘安車，姓名覆金甌。
冰清遂賜環，德星聚中州。
陋巷寡輪鞅，寒烟滿林丘。
滌耳聽老語，餘生復何求。
哦詩聊送似，長懷付溟鷗。